Ovim se prijedlogom predviđa da se on počinje primjenjivati od 1. siječnja 2021. te je on upućen Uniji od 27 država članica u skladu s obavijesti Ujedinjene Kraljevine o njezinoj namjeri da se povuče iz Europske unije i Euratoma na temelju članka 50. Ugovora o Europskoj uniji koju je Europsko vijeće primilo 29. ožujka 2017.

Bez mjera kojima bi se organizacije i mladi potaknuli na promicanje solidarnosti, postoji rizik da će važan potencijal za aktivnosti solidarnosti ostati neiskorišten. To bi moglo uzrokovati nepotrebne gubitke u pogledu dobrobiti za organizacije, mlade i društvo u cjelini. Nadalje, kako je vidljivo iz ex ante evaluacije i prethodnih evaluacija programa Erasmus + i inicijative Volonteri za humanitarnu pomoć EU-a, napredak se može postići pojednostavnjenjem postupaka i koristima koje će se ostvariti većom učinkovitošću koja proizlazi iz ekonomije razmjera i opsega.

U prvoj i drugoj fazi Europskih snaga solidarnosti pokrenut je niz različitih programa EU-a kako bi se mladima diljem EU-a ponudile mogućnosti volontiranja, pripravništva ili zaposlenja.

Ovaj je prijedlog osnova za treću fazu Europskih snaga solidarnosti u kojoj će se zahvaljujući dobro definiranoj omotnici sve aktivnosti moći razvijati prema istim pravilima i uvjetima za aktivnosti solidarnosti, neovisno o području politike na koje se mjera odnosi. Budući da novo prošireno područje djelovanja obuhvaća aktivnosti u svrhu potpore operacijama humanitarne pomoći, Europske snage solidarnosti imat će koristi od dodatnih doprinosa za potporu novom opsegu aktivnosti. Te će se aktivnosti provoditi u bliskoj suradnji s relevantnim službama Komisije.

U Komisijinu prijedlogu višegodišnjeg financijskog okvira za razdoblje 2021.–2027. utvrđen je ambiciozniji cilj u pogledu uključivanja klimatskih pitanja u sve programe EU-a, s ciljem da se 25 % rashoda EU-a namjeni ostvarenju klimatskih ciljeva. Doprinos ovog programa ostvarenju tog cilja pratit će se putem EU-ova klimatskog sustava pokazatelja na odgovarajućoj razini detaljnosti, uključujući upotrebu preciznijih metodologija ako su dostupne. Komisija će nastaviti na godišnjoj osnovi predstavljati informacije o odobrenim sredstvima za preuzete obveze u kontekstu godišnjih nacrta proračuna.

Kako bi pomogla da se u potpunosti iskoristi potencijal programa za doprinos ostvarenju klimatskih ciljeva, Komisija će nastojati utvrditi relevantne mjere tijekom postupaka pripreme, provedbe, preispitivanja i evaluacije programa.

2.PRAVNA OSNOVA, SUPSIDIJARNOST I PROPORCIONALNOST

•Pravna osnova

Ovaj se prijedlog temelji na dva potprograma: „sudjelovanje mladih u aktivnostima solidarnosti usmjerenima na društvene izazove” i „Europsko volontersko tijelo za humanitarnu pomoć”.

U skladu s tim, prijedlog se temelji na članku 165. stavku 4., članku 166. stavku 4. i članku 214. stavku 5. Ugovora o funkcioniranju Europske unije. Člankom 165. stavkom 4. odobrava se djelovanje EU-a usmjereno na „poticanje razvoja razmjene mladih (...) te poticanje sudjelovanja mladih u demokratskom životu Europe”. Djelovanje EU-a na temelju članka 166. stavka 4. predstavlja odgovarajuću pravnu osnovu za akt poput ovog prijedloga kojim se nastoji „unaprijediti početno i trajno strukovno osposobljavanje kako bi se olakšala strukovna integracija i reintegracija na tržište rada” i „olakšati pristup strukovnom osposobljavanju i poticati mobilnost nastavnika i polaznika, a osobito mladih ljudi”. Članak 214. stavak 5. pravna je osnova za uspostavu „okvira za zajedničke doprinose mladih Europljana aktivnostima humanitarne pomoći Unije, Europskog volonterskog tijela za humanitarnu pomoć.”

•Supsidijarnost (za neisključivu nadležnost)

S obzirom na europski opseg predloženih ciljeva – mobilizirati mlade za aktivnosti solidarnosti u cijelom EU-u i mlade volontere radi doprinosa humanitarnoj pomoći u trećim zemljama – prikladno je djelovanje na razini EU-a.

Aktivnostima u okviru Europskih snaga solidarnosti neće se zamijeniti slične aktivnosti država članica namijenjene mladima, već će se one dopunjivati i podupirati u skladu s načelom supsidijarnosti. U svim državama članicama postoje tradicije provođenja programa i instrumenata kojima se podupiru aktivnosti koje služe javnom interesu, posebno volontiranjem, te se one znatno razlikuju. Praksa dijela zemalja predviđa intervenciju države, a druge prepuštaju vodstvo civilnom društvu. Postoje i različitih pojmovi i konotacije aktivnosti solidarnosti i volontiranja, i vrste aktivnosti različitog su sadržaja i trajanja. Nadalje, postoje različite percepcije o tome kako je socijalna zaštita povezana s volontiranjem te različiti stupnjevi pravnog statusa, učenja i priznavanja. Sve to dovodi do fragmentacije na razini EU-a, što znači da mladi u cijelom EU-u imaju nejednaki pristup prilikama koje se nude.

Djelovanjem EU-a u okviru Europskih snaga solidarnosti pomaže se u prevladavanju te fragmentacije, a to je prikazano i u ex-ante evaluaciji koja je priložena ovom prijedlogu. Istovremeno, ono se temelji na poukama iz različitih iskustava država članica. Potiče se volontiranje u državama članicama u kojima je ono manje zastupljeno, kako su predložili dionici s kojima je provedeno savjetovanje tijekom pripreme [Uredbe o Europskim snagama solidarnosti]. U okviru Snaga solidarnosti nastoji se poboljšati kvaliteta različitih aktivnosti za mlade u EU-u i inozemstvu, kao i vrednovanje ishoda učenja. To se čini primjenom niza zaštitnih mjera za osiguranje kvalitete kao što su oznaka kvalitete za organizacije sudionice i načela utvrđena u kvalitativnom okviru za pripravništvo.

Nadalje, proširenjem opsega kako bi se obuhvatile aktivnosti kojima se podupiru operacije humanitarne pomoći, Europske snage solidarnosti poslužit će kao jedinstvena ulazna točka za visokokvalitetne volonterske i stručne aktivnosti solidarnosti za mlade u cijelom EU-u i u inozemstvu. Trenutačno su dostupne putem dvaju različitih programa. Snage solidarnosti stoga će osigurati da sve zainteresirane mlade osobe u cijelom EU-u imaju jednake mogućnosti za sudjelovanje u većem broju aktivnosti te lakši pristup tim aktivnostima. Povezivanjem mogućnosti za volontiranje kojima se podupire humanitarna pomoć u okviru Europskih snaga solidarnosti doprinijet će se povećanju osviještenosti o mogućnostima dostupnima mladima te će se povećati njihova vidljivost.

U okviru Europskih snaga solidarnosti ponudit će se aktivnosti koje se mogu obavljati u zemlji različitoj od zemlje boravišta sudionika (prekogranične aktivnosti i volontiranje u potporu humanitarne pomoći) te aktivnosti koje se mogu obavljati u zemlji boravišta sudionika (unutar zemlje). Kad je riječ o prekograničnim aktivnostima, djelovanje jedne države članice ne može zamijeniti djelovanje EU-a. Razlog su tome fragmentacija struktura i programa kojima se nude volontiranje i pripravništvo te različitost u pogledu tumačenja i pojmova u sektoru u kojem se nude aktivnosti solidarnosti. Kad je riječ o aktivnostima unutar zemlje, Europske snage solidarnosti doprinose rješavanju lokalnih i nacionalnih izazova s šireg europskog gledišta. Djelovanjem EU-a može se doprinijeti prevladavanju fragmentirane ponude aktivnosti i osigurati uključivost za sve mlade, uključujući one koji se suočavaju s preprekama zbog kojih ne mogu sudjelovati u međunarodnim aktivnostima. Njime se osigurava i europski kontekst te pomaže u pronalaženju europskih rješenja za posebne izazove koji nisu ograničeni na nacionalne granice.

Naposljetku, korištenjem postojećih struktura dokazane vrijednosti pomaže se osigurati učinkovitu i djelotvornu provedbu Europskih snaga solidarnosti. Osigurava se i iskorištavanje u najvećoj mogućoj mjeri sinergija i komplementarnosti s mjerama država članica u korist mladih i humanitarne pomoći. Kako je pokazala evaluacija programa Erasmus+ sredinom provedbenog razdoblja (2014.–2020.), slični bi se rezultati mogli postići unutar nacionalnih okvira, ali bi troškovi bili dvostruki.

•Proporcionalnost

Predložena će se poboljšanja integrirati u postojeću strukturu programa te će se temeljiti na postojećim mehanizmima provedbe, kako bi se osigurali maksimalni kontinuitet i stabilnost u odnosu na prethodne programe. Prijedlogom se nastoje prevladati nedostaci utvrđeni u ponudi lako dostupnih mogućnosti mladima za sudjelovanje u aktivnostima solidarnosti. Prijedlog ne prelazi granice onoga što je nužno za ostvarivanje njegovih ciljeva.

•Odabir instrumenta

Predloženi je instrument uredba Europskog parlamenta i Vijeća.

3.REZULTATI RETROSPEKTIVNIH EVALUACIJA, SAVJETOVANJA S DIONICIMA I PROCJENE UČINAKA